32005R0037
L 010/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 37/2005 НА КОМИСИЯТА
от 12 януари 2005 година
относно мониторинга на температурата в транспортните средства и съоръженията за складиране и съхраняване на бързозамразени храни, предназначени за консумация от човека
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/108/ЕИО на Съвета от 21 декември 1988 г. за сближаване на законодателствата на държавите-членки относно бързозамразените храни, предназначени за консумация от човека (1), и по-специално член 11 от нея,
като има предвид, че:
(1)
Директива 92/1/ЕИО на Съвета от 13 януари 1992 г. относно мониторинга на температурите в транспортните средства и съоръженията за складиране и съхраняване на бързозамразени храни, предназначени за консумация от човека (2), предвижда изисквания, за да се осигури пълното поддържане на температурите, изисквани от Директива 89/108/ЕИО.
(2)
Когато е била приета Директива 92/1/ЕИО на Комисията, все още не е имало европейски стандарт относно устройствата за мониторинг на температурите в транспортните средства и съоръженията за складиране и съхраняване на бързозамразени храни.
(3)
Европейският комитет по стандартизация създаде стандарти за устройствата за записване на температурата на въздуха и термометрите през 1999 г. и 2001 г. Използването на тези унифицирани стандарти ще гарантира съответствието на устройствата, използвани за проследяване на температурата на храните, с хармонизираните технически изисквания.
(4)
За да се улесни постепенното прилагане на тези мерки от операторите, следва да се разреши използването на измервателните устройства, монтирани в съответствие с действащото законодателство преди приемането на настоящия регламент, за определен преходен период.
(5)
Директива 92/1/ЕИО на Комисията предвижда дерогация по отношение на превоза на бързозамразени храни с железопътен транспорт. Тази дерогация вече не е оправдана и следва да бъде прекратена след изтичането на преходния период.
(6)
Налагането на изисквания за записване на температурите за малките устройства, използвани в търговията на дребно, би било прекалено и затова следва да се запазят съществуващите дерогации за хладилните витрини и малките хладилни камери, използвани за съхраняване на стоките в обектите за търговия на дребно.
(7)
За новите стандарти за измервателните устройства и за техническите правила, които вече са включени в Директива 92/1/ЕИО, е препоръчително да се осигури пряко прилагане. В интерес на съгласуваността и единството на законодателството на Общността е целесъобразно да бъде отменена Директива 92/1/ЕИО и да бъде заменена с настоящия регламент.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
Настоящият регламент се отнася до мониторинга на температурите в транспортните средства и съоръженията за складиране и съхраняване на бързозамразени храни.
Член 2
Мониторинг и записване на температурата
1. Транспортните средства и съоръженията за складиране и съхраняване на бързозамразени храни се оборудват с подходящи записващи устройства за чест и редовен мониторинг на температурата на въздуха, на която са подложени бързозамразените храни.
2. От 1 януари 2006 г. всички измервателни устройства, използвани с цел мониторинг на температурата, предвиден в параграф 1, са в съответствие със стандартите EN 12830, EN 13485 и EN 13486. Операторите в сектора на храните съхраняват всички свързани с това документи, позволяващи проверка на съответствието на устройствата, посочени по-горе, със съответните EN стандарти.
Все пак измервателните устройства, монтирани преди 31 декември 2005 г. в съответствие с действащото законодателство преди приемането на настоящия регламент, могат да бъдат използвани най-късно до 31 декември 2009 г.
3. Записите на температурата се датират и съхраняват от операторите в сектора на храните в продължение на поне една година или за по-продължителен период в зависимост от естеството и срока на годност на бързозамразените храни.
Член 3
Дерогации от член 2
1. Чрез дерогация от член 2 температурата на въздуха по време на съхраняване на храните във витрини в обекти за продажби на дребно и по време на локална дистрибуция се измерва само с един термометър, поставен на видно място.
Когато в търговските обекти за търговия на дребно се използват хладилни витрини:
а)
ясно се отбелязва линията на максималното натоварване на хладилната витрина;
б)
термометърът показва температурата откъм страната на връщане на въздуха на нивото на тази линия.
2. Компетентният орган може да предостави дерогации от изискването, предвидено в член 2, когато става въпрос за хладилни съоръжения с капацитет до 10 m3 за съхраняване на продукти в обектите за търговия на дребно, за да може температурата на въздуха да се измерва с термометър, поставен на видно място.
Член 4
Отмяна
Директива 92/1/ЕИО на Комисията се отменя.
Член 5
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
За превоз с железопътен транспорт той се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 януари 2005 година.